[{"text_idx": "#000000", "text": "Bertan behera geratu da Getariako Triatloia"}, {"text_idx": "#000001", "text": "Maiatzaren 1ean egitekoa zen urteroko proba, baina Getaitri Triatloi Elkarteak jakitera eman du, egungo egoera dela eta, aurtengo hitzordua bertan behera uztea erabaki dutela"}, {"text_idx": "#000002", "text": "Sare sozialen bidez eman dute erabakiaren berri eta era berean, azaldu dute ordainketa egindako zenbaki berera itzuliko dutela izen-emateko dirua."}, {"text_idx": "#000003", "text": "Duela egun batzuk jakitera eman zutenez dagoeneko zalantzak zituzten 2020ko Getariako Triatloia ospatu ahalko zen edo ez, baina azken erabakia hamabost eguneko berrogeialdia pasa ondoren hartuko zutela adostu zuten."}, {"text_idx": "#000004", "text": "Behin epe hau amaituta eta egoerak onera ez duela egin ikusita, lehiaketa bertan behera uztea erabaki dute, kirolari, bolondres eta herritarren osasuna lehenetsiz."}, {"text_idx": "#000005", "text": "Aurtengoan ere, duatloi denboraldian motorrak berotu ondoren, Getariako probak hasiera eman behar zion Euskal triatloi Zirkuituari baina tamalez koronabirusak sorturiko egoeragatik ezerezean gelditu da azkenean."}, {"text_idx": "#000006", "text": "Martxoaren 11an ireki zuten dortsalak erosteko epea eta beste behin ere, Getariako Triatloiko izen emateak arrakasta ikaragarria izan zuen. Nahiz eta hasieran izen-emateko plataformarekin arazo teknikoak egon, 24 ordu baino gutxiagotan agortu ziren dortsal guztiak."}, {"text_idx": "#000007", "text": "Getariako Triatloiaren bostgarren edizioa jokatu zen iaz eta orotara 420 triatleta lehiatu ziren bertan, Helene Alberdi zumaiarra eta Ander Okamika lekeitiarra azkarrenak izan zirelarik helmugan."}, {"text_idx": "#000008", "text": "Alberdik 01:12:14eko denboran burutu zituen hiru probak, atzetik helmugaratu zirelarik bigarren postuan Usoa Ostolaza zarauztarra (01:13:46) eta hirugarrenean Mireia Arrillaga lekeitiarra (01:14:27). Alberdi lehen postuan izan zen hiru probetan, nahiz eta bizikletako proban Ostolazak eta Arrillagak oso gertu izan zituen."}, {"text_idx": "#000009", "text": "Okamikak, berriz, 01:01:55eko denboran amaitu zuen proba, Pello Osoro bigarrena izan zen (01:02:48) eta Urko Herranek osatu zuen podiuma (01:03:30). Okamikak ere lehenengo amaitu zituen hiru probak, eta kasu honetan ere, bizikletazko proban Osorok denbora hobea egin zuen."}, {"text_idx": "#000011", "text": "Keniarrak gainera lasterketako marka hautsi zuen, 3.56.29ko denborarekin lehen aldiz lau orduetatik jaitsiz"}, {"text_idx": "#000015", "text": "Pasa den igandean lehiatu zuten 16 kilometro luze eta 901 metroko desnibel positiboa duen proba"}]